SAM ร่วงแรง 2 วันติด! หลังกรมศุลกากรชี้มีเอี่ยวขบวนการฉ้อโกง
SAM ร่วงแรง 2 วันติด! หลังกรมศุลกากรชี้มีเอี่ยวขบวนการฉ้อโกงในการขอคืนเงินอากร ล่าสุด ณ เวลา 10.21 น. ราคาอยู่ที่ 1.16 บาท ลบ 0.13 บาท หรือ 10.08% สูงสุดที่ 1.22 บาท ต่ำสุดที่ 1.13 บาท มูลค่าซื้อขายที่ 6.47 ล้านบาท
31 พ.ค. 2559

ผู้สื่อข่าวรายงานว่า ราคาหุ้นบริษัท สามชัย สตีล อินดัสทรี จำกัด (มหาชน) หรือ SAM ณ เวลา 10.21 น. ราคาอยู่ที่ 1.16 บาท ลบ 0.13 บาท หรือ 10.08% สูงสุดที่ 1.22 บาท ต่ำสุดที่ 1.13 บาท มูลค่าซื้อขายที่ 6.47 ล้านบาท ขณะที่ดัชนีตลาดหุ้นไทยโดยรวมลบ 0.08%
ทั้งนี้ราคาหุ้นปรับตัวลงแรงเป็นวันที่ 2 หลังจากวานนี้ราคาหุ้นปิดที่ 1.29 บาท ปรับตัวลง 0.08 บาท หรือ 5.84%

โดยราคาหุ้นปรับตัวลงหลังจากการที่ทางกรมศุลกากรได้แถลงข่าวการจับกุมขบวนการฉ้อฉลในการขอคืนเงินอากร สินค้าประเภทเหล็กตามมาตรา 19 ทวิ รวมมูลค่าความเสียหายกว่า 120 ล้านบาท และพาดพิงถึงบริษัท สามชัย สตีล อินดัสทรี จำกัด (มหาชน) หรือ SAM ว่ามีส่วนเกี่ยวข้องด้วย
อย่างไรก็ตาม SAM ออกมาชี้แจงว่าบริษัทไม่มีหน้าที่และความรับผิดชอบที่จะชำระเงินตามที่ทางกรมศุลกากรแจ้งไว้ว่า เป็นมูลค่าสินค้าจำนวน 70 ล้านบาท และมูลค่าภาษีอากรจานวน 49 ล้านบาท โดยปัจจุบันบริษัทยังไม่ได้รับหนังสือแจ้งจากกรมศุลกากร
ขณะที่บริษัทอยู่ระหว่างการรวบรวมเอกสารเพื่อเข้าชี้แจงข้อเท็จจริงต่อกรมศุลกากร และหากมีความคืบหน้าบริษัทจะแจ้งให้ตลาดหลักทรัพย์ทราบต่อไป
 